CELEX: 
Language: hu
Date: 2021-05-27 00:00:00
Title: A BIZOTTSÁG (EU) .../... FELHATALMAZÁSON ALAPULÓ RENDELETE az (EU) 2019/787 európai parlamenti és tanácsi rendeletnek az egyéb szeszes italok leírásában, megjelenítésén és jelölésén a szeszes italok előírt nevére vagy földrajzi árujelzőjére történő utalás tekintetében történő módosításáról

INDOKOLÁS
            
            
               1.A FELHATALMAZÁSON ALAPULÓ JOGI AKTUS HÁTTERE
            
            
               Az (EU) 2019/787 rendelet jelenleg nem írja elő, hogy a szeszes italoknak az olyan előírt nevét, amely egy vagy több szeszes ital kategóriájára vagy földrajzi árujelzőjére utal, az utalással azonos látómezőben kell feltüntetni. E felhatalmazáson alapuló jogi aktus célja az ilyen szeszes italok jelölésére vonatkozó feltételek meghatározása.
            
            
               Ilyen követelmény hiányában ugyanis a szeszes ital tényleges jellege nem feltétlenül következik egyértelműen, és a jelölés azt sugallhatja a fogyasztók számára, hogy az utalás a szeszes ital tényleges neve. Ez bizonyos esetekben az előírt névre utaló szeszes ital (kategória vagy földrajzi jelzés) hírnevével való visszaéléshez vezethet, ebben az esetben pedig a szeszes ital nem felelne meg többé az egyes szeszesital-kategóriákra vonatkozóan az (EU) 2019/787 rendelet I. mellékletében megállapított előállítási követelményeknek vagy a vonatkozó termékleírásnak.
            
            
               2.AZ AKTUS ELFOGADÁSÁT MEGELŐZŐ KONZULTÁCIÓK
            
            
               Egyes tagállamok felhívták a Bizottság figyelmét arra, hogy a szeszes ital előírt nevének az egy vagy több szeszes italra történő utalással azonos mezőben történő feltüntetését előíró rendelkezés hiánya gyengíti az utóbbiakra vonatkozó rendelkezéseket.
            
            
               A mezőgazdasági piacok közös szervezésével foglalkozó szakértői csoport munkájában részt vevő, a szeszes italok tekintetében illetékes szakértők 2020. október 13-i és december 3-i (virtuális) és 2021. február 9-i, valamint április 28-i üléseinek előkészítése során, továbbá az üléseken konzultációkra került sor mind a 27 tagállam szakértőinek részvételével. A konzultációs folyamat eredményeként széles körű egyetértés alakult ki a felhatalmazáson alapuló rendelet tervezetéről.
            
            
               A felhatalmazáson alapuló rendelet tervezetét a 2021. március 26. és április 23. között lefolytatott általános nyilvános konzultáció keretében közzétették a minőségi jogalkotási portálon, ahol szintén konszenzus alakult ki a tervezetről. A WTO tagjai értesítést kaptak.
            
            
               3.A FELHATALMAZÁSON ALAPULÓ JOGI AKTUS JOGI ELEMEI
            
            
               A felhatalmazáson alapuló jogi aktus az (EU) 2019/787 rendelet 50. cikkének (3) bekezdésén alapul, és csak egy olyan rendelkezést érint, amelynek módosítására a Bizottság az említett bekezdés értelmében felhatalmazást kapott. A jogi aktust az (EU) 2019/787 rendelet 46. cikke szerinti eljárásnak megfelelően kell elfogadni.
            
            
               1. cikk: Ez a cikk előírja, hogy a szeszes italoknak az olyan előírt nevét, amely szeszes italok kategóriájára vagy földrajzi árujelzőjére utal, az utalással azonos látómezőben kell feltüntetni. Ennek célja annak elkerülése, hogy a fogyasztókat megtévesszék a létrejött szeszes ital tartalmával kapcsolatban. 
            
            
               2. cikk: Ez a cikk átmeneti időszakot ír elő, amely során lehetővé teszi az e rendelet hatálya alá tartozó, 2022. december 31. előtt az 110/2008/EK rendelet rendelkezéseinek megfelelően címkézett szeszes italok újracímkézés nélküli forgalomba hozatalát.
            
            
               3. cikk: Ez a cikk előírja, hogy az 1. cikkben előírt módosítást ugyanattól az időponttól kell alkalmazni, mint az abban a cikkben hivatkozott rendelkezést (azaz az (EU) 2019/787 rendelet 12. cikkének (4) bekezdését), amelyet az (EU) 2019/787 rendelet 51. cikkének (1) bekezdése értelmében 2021. május 25-től kell alkalmazni.
            
            
               A BIZOTTSÁG (EU) .../... FELHATALMAZÁSON ALAPULÓ RENDELETE
            
            
               (2021.5.27.)
            
            
               az (EU) 2019/787 európai parlamenti és tanácsi rendeletnek az egyéb szeszes italok leírásában, megjelenítésén és jelölésén a szeszes italok előírt nevére vagy földrajzi árujelzőjére történő utalás tekintetében történő módosításáról
            
            
               AZ EURÓPAI BIZOTTSÁG,
            
            
               tekintettel az Európai Unió működéséről szóló szerződésre,
            
            
               tekintettel a szeszes italok meghatározásáról, leírásáról, megjelenítéséről, jelöléséről, a szeszes italok elnevezésének használatáról az egyéb élelmiszerek megjelenítése és jelölése során, a szeszes italok földrajzi árujelzőinek oltalmáról, a mezőgazdasági eredetű etil-alkohol és desztillátumok használatáról az alkoholtartalmú italokban, valamint a 110/2008/EK rendelet hatályon kívül helyezéséről szóló, 2019. április 17-i (EU) 2019/787 európai parlamenti és tanácsi rendeletre
                  1
                és különösen annak 50. cikke (3) bekezdésére,
            
         
         
            
               mivel:
            
            
               (1)Az (EU) 2019/787 rendelet 12. cikkének (4) bekezdése szabályokat állapít meg arra vonatkozóan, hogy az alkoholtartalmú italok megjelenítésén és jelölésén hogyan tüntethetők fel a szeszesital-kategóriák előírt nevére vagy a szeszes italokra vonatkozó földrajzi árujelzőkre történő utalások.
            
            
               (2)Az (EU) 2019/787 rendelet 12. cikkének (4) bekezdése nem írja elő, hogy az előállított alkoholtartalmú ital nevét az utalással azonos látómezőben kell feltüntetni. Ha az alkoholtartalmú ital neve az utalástól eltérő látómezőben jelenik meg, a fogyasztók számára az azt sugallhatja, hogy az utalás az alkoholtartalmú ital nevének részét képezi, különösen azokban az esetekben, amikor az így létrejött alkoholtartalmú ital szeszes ital.
            
            
               (3)Továbbá bizonyos esetekben az ilyen utalás indokolatlan visszaélést jelenthet az olyan szeszesital-kategóriák vagy földrajzi árujelzők hírnevével, amelyek más, az előállításuk során nem szükséges vagy nem engedélyezett élelmiszerekkel kombinálva elveszítik jellegüket, ezért nevük eredti formában már nem tüntethető fel a jelölésen. E nevek jól látható feltüntetése azon szeszes ital megjelenítésén és jelölésén, amely e nevekre utal, ténylegesen a hírnevükkel való visszaélést eredményezheti.
            
            
               (4)Az 1169/2011/EU európai parlamenti és tanácsi rendelet
                  2
                7. cikke (1) bekezdésének a) pontja előírja, hogy az élelmiszerekkel kapcsolatos tájékoztatás nem lehet megtévesztő, különösen az élelmiszer jellemzői és azonossága tekintetében. Az említett rendelet 9. cikke előírja, hogy meg kell adni az élelmiszerekkel kapcsolatos kötelező adatokat, beleértve az élelmiszer nevét is, 13. cikke pedig úgy rendelkezik, hogy a kötelező adatokat feltűnő helyen kell megjeleníteni úgy, hogy könnyen láthatók, jól olvashatók és adott esetben letörölhetetlenek legyenek. 
            
            
               (5)Az (EU) 2019/787 rendelet 9. cikkével összhangban az 1169/2011/EU rendeletben előírt megjelenítésre és jelölésre vonatkozó követelmények a szeszes italok más élelmiszerekkel való kombinálásával előállított alkoholtartalmú italokra is alkalmazandók. Annak biztosítása érdekében, hogy az említett követelmények – különösen a más szeszes italokra utaló szeszes italok esetében – a legjobban teljesüljenek, helyénvaló előírni, hogy az előállított szeszes ital előírt nevét a valamely szeszes italra történő utalással azonos látómezőben kelljen feltüntetni. Ezt minden olyan esetre vonatkozik, amikor az utalást feltüntetik a szeszes ital leírásában, megjelenítésén vagy jelölésén. Ez meg fogja előzni a megtévesztő gyakorlatokat, és biztosítani fogja, hogy a fogyasztók megfelelő tájékoztatást kapjanak a szeszes ital más élelmiszerekkel történő kombinációjából létrejött szeszes italok tényleges jellegéről.
            
            
               (6)Az (EU) 2019/787 rendeletet ezért ennek megfelelően módosítani kell.
            
            
               (7)Átmeneti időszakot kell biztosítani az e rendeletben megállapított jelölési rendelkezések alkalmazására annak érdekében, hogy a 110/2008/EK európai parlamenti és tanácsi rendelet
                  3
                rendelkezéseivel összhangban 2022. december 31. előtt címkézett szeszes italokat újracímkézés nélkül továbbra is forgalomba lehessen hozni.
            
            
               (8)Az (EU) 2019/787 rendelet 51. cikkének (3) bekezdésével összhangban, valamint bármilyen joghézag elkerülése érdekében ezt a rendeletet 2021. május 25-től indokolt alkalmazni,  
            
            
               ELFOGADTA EZT A RENDELETET:
            
            
               1. cikk
            
            
               Az (EU) 2019/787 rendelet 12. cikke (4) bekezdésének helyébe a következő szöveg lép:
            
            
               „(4)
                     A (2) és a (3) bekezdésben említett utalások:
            
            
               a)nem szerepelhetnek az alkoholtartalmú ital elnevezésével megegyező sorban;
            
            
               b)betűmérete nem lehet nagyobb az alkoholos ital elnevezésének betűméreténél, összetett kifejezések használatakor pedig betűmérete nem lehet nagyobb, mint az ilyen összetett kifejezéseknél használt betűméret fele a 11. cikk (3) bekezdésének c) pontjával összhangban. és
            
            
               c)a szeszes italok leírásában, megjelenítésén és jelölésén feltüntetett utalások esetében mindig az utalás mellett szerepelnie kell a szeszes ital előírt nevének is, amelyet az utalással azonos mezőben kell feltüntetni.”
            
            
               2. cikk
            
            
               Az olyan szeszes italok, amelyek nem felelnek meg az e rendelettel módosított (EU) 2019/787 rendelet 12. cikke (4) bekezdésének c) pontjában meghatározott követelményeknek, de megfelelnek a 110/2008/EK rendelet követelményeinek, és amelyeket 2022. december 31. előtt címkéztek, a készletek kimerüléséig továbbra is forgalomba hozhatók.
            
            
               3. cikk 
            
            
               Ez a rendelet az Európai Unió Hivatalos Lapjában való kihirdetését követő harmadik napon lép hatályba.
            
         
         
            
               2021. május 25-től kell alkalmazni.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, -án/-én. 2021.5.27.
            
            
               
                     a Bizottság részéről
               
               
                     elnök
                     Ursula VON DER LEYEN
               
            
         
         
            
                  
                     (1)
                  
                        HL L 130., 2019.5.17., 1. o.
               
               
                  
                     (2)
                  
                        Az Európai Parlament és a Tanács 1169/2011/EU rendelete (2011. október 25.) a fogyasztók élelmiszerekkel kapcsolatos tájékoztatásáról, az 1924/2006/EK és az 1925/2006/EK európai parlamenti és tanácsi rendelet módosításáról és a 87/250/EGK bizottsági irányelv, a 90/496/EGK tanácsi irányelv, az 1999/10/EK bizottsági irányelv, a 2000/13/EK európai parlamenti és tanácsi irányelv, a 2002/67/EK és a 2008/5/EK bizottsági irányelv és a 608/2004/EK bizottsági rendelet hatályon kívül helyezéséről (HL L 304., 2011.11.22., 18. o.).
               
               
                  
                     (3)
                  
                        Az Európai Parlament és a Tanács 110/2008/EK rendelete (2008. január 15.) a szeszes italok meghatározásáról, megnevezéséről, kiszereléséről, címkézéséről és földrajzi árujelzőinek oltalmáról, valamint az 1576/89/EGK tanácsi rendelet hatályon kívül helyezéséről (HL L 39., 2008.2.13., 16. o.).